Projektas

**LIETUVOS RESPUBLIKOS**

**TAUTOS IŽDO IR VIETINIŲ PINIGŲ**

**ĮSTATYMAS**

**PIRMASIS SKIRSNIS**

**BENDROSIOS NUOSTATOS**

**1 straipsnis. Įstatymo paskirtis.**

Šis įstatymas nustato papildomus, inovacinius socialinės ir ekonominės politikos instrumentus Lietuvos gerovei kurti, įtraukiant regioninio socialinio kapitalo resursus, kurie dėl lėšų eurais trūkumo ir finansinės atskirties lieka nepanaudoti.

Įstatymas užpildo finansinių priemonių trūkumą smulkaus ir vidutinio verslo plėtrai bei vietinių rinkų aktyvinimui. Jų poreikis susijęs su Lietuvai gyvybiškai svarbių uždavinių sprendimu (mažinti socialinę atskirtį, didinti vietinį ekonominį potencialą, kurti palankias sąlygas išeivių repatriacijai Lietuvos regionuose).

Per papildomas vietinių prekių ir paslaugų mainų paskatas (specialios institucijos išleidžiamus vietinius pinigus) šiuo įstatymu siekiama megzti naujus santykius tarp vietinės paklausos ir pasiūlos, plėtoti intensyvius socialinius ryšius vietinėse bendruomenėse, įtraukti ekonomiškai pasyvias ir nuo finansinių resursų atskirtas visuomenes grupes į orių gyvenimo sąlygų kūrimą.

**2 straipsnis. Tautos iždo institucija ir jos teisinis statusas.**

1. Tautos iždas – tai šiuo įstatymu įsteigta speciali valstybės institucija.

2. Tautos iždas – tai pagal šį įstatymą veikiantis išimtinis valstybės pripažintų vietinių pinigų emisijos operatorius.

3. Tautos iždas turtą valdo, naudoja ir juo disponuoja šio įstatymo nustatytu mastu, tvarka ir sąlygomis. Tautos iždo administravimas finansuojamas pagal atskirą valstybės biudžeto išlaidų eilutę (Tautos iždas veikia ir kaip valstybės asignavimų eurais valdytojas).

4. Tautos iždas yra juridinis asmuo. Tautos iždas turi antspaudą, kuriame yra Lietuvos valstybės herbas ir žodžiai „Tautos iždas“.

5. Tautos iždo buveinė yra Viniuje, .....

6. Lietuvos valstybė neatsako už Tautos iždo prievoles ir Tautos iždas neatsako už Lietuvos valstybės prievoles.

7. Tautos iždas veikia kaip speciali, pelno nesiekianti finansų įstaiga. Jam netaikomi veiklos licencijavimo ir kiti steigimo bei veiklos sąlygų reikalavimai pagal Lietuvos Respublikos finansų įstaigų įstatymą. Tautos iždas gali teikti šiame įstatyme nustatytas finansų paslaugas.

**3 straipsnis. Vietiniai pinigai**

1. Vietiniai pinigai – tai papildomi, lygiagrečiai eurui atskirose Lietuvos dalyse kursuojantys, savitas savybes turintys, vietinių bendruomenių socialinėms reikmėms naudojami sutartiniai pinigai, kurių bendrinis pavadinimas yra litas. Vietiniai pinigai – tai atsiskaitymo priemonė ekvivalentiniuose mainuose. Jie nėra klasikiniai pinigai, nes pinigų funkcijas atlieka tik iš dalies.

Vienas litas yra lygus vienam eurui ir gali būti keičiamas į eurą tik pagal Tautos iždo nustatytas sąlygas ir taisykles, pritaikant keitimo mokesčius ar atskaitymus.

2. Vietiniai pinigai išleidžiami į apyvartą ir naudojami kaip mainų vertę išreiškianti priemonė tik tam tikroje teritorijoje (savivaldybėje ar keliose savivaldybėse). Jie gali būti išleisti kiekvienoje Lietuvos savivaldybėje ar jų grupėje, išskyrus šešių didžiųjų Lietuvos miestų žiedines savivaldybes, kur jie išleidžiami tik drauge ir miesto, ir rajono teritorijai.

Vietiniai pinigai gali būti naudojami kaip atitinkamos teritorijos elektroninių mainų priemonė (prekių ir paslaugų mainų vienetas, kuris naudojamas litų sąskaitose) ir kaip popieriniai pinigai, kurių kupiūros kiekvienoje Lietuvos teritorijoje turi skirtingą pavidalą.

Vietiniai pinigai yra skirtingai įvardijami pagal atitinkamas savivaldybes (pvz. Vilniaus litai, Kėdainių litai ir pan.). Jeigu vietiniai pinigai yra skirti kelių savivaldybių grupei (išskyrus šešių žiedinių rajonų savivaldybes), tai jų teritorinis įvardinimas gali būti sutartinis, pridedant šį sutartinį įvardinimą prie bendrinio pavadinimo „litas“.

3. Vietinius pinigus Tautos iždas išleidžia į apyvartą nustatytoje teritorijoje (savivaldybėje ar keliose savivaldybėse) pagal trišalę sutartį su savivaldybe (savivaldybėmis) ir šioje teritorijoje įsteigta šiam tikslui veikiančia juridinių ir fizinių asmenų asociacija (lito asociacija), kurios nariai įsipareigoja priimti juos kaip vietinių prekių bei paslaugų mainų matą ir priemonę.

4. Vietiniai pinigai, kursuojantys tam tikroje Lietuvos teritorijoje į kitos teritorijos vietinius pinigus nekeičiami, išskyrus sutartyse su Tautos iždu nustatytus atvejus bei sąlygas.

5. Vietiniai pinigai yra skirti papildomam vietinių prekių ir paslaugų mainų skatinimui, o ne kaupimui ar ilgalaikiam investavimui, todėl jų galiojimo laikas iki kiekvienos transakcijos (sandorio) yra ribojamas. Tautos iždas nustato laikotarpį ir kitas sąlygas per kurį nuo nenaudojamų vietinių pinigų vertės į specialų fondą yra atskaičiuojamas nustatyto dydžio mokestis (demiuražas). Kreditai (mikrokreditai) vietiniais pinigais teikiami be palūkanų.

6. Tautos iždas nustato vietinių pinigų popierinių kupiūrų pavidalą, atitinkantį jų paskirtį ir funkcijas, apskaitos poreikius, taip pat jų atstovaujamą pinigų kiekį (nominalą).

Tautos iždas nustato bendrą išleidžiamų vietinių pinigų popierinių kupiūrų apipavidalinimo stilių, tačiau konkrečios iliustracijos ar vaizdiniai, kurie naudojami kupiūrose gali būti pasirinkti pagal trišales sutartis su konkrečiomis savivaldybėmis ir jose įsisteigusiomis lito asociacijomis.

7. Tautos iždas organizuoja vietinių pinigų popierinių kupiūrų spausdinimą, nustato specialias jų apsaugos nuo falsifikavimo priemones.

8. Esant poreikiui pagal sutartį su Lietuvos monetų kalykla Tautos iždas gali išleisti litų ir lito centų monetas.

 **4 straipsnis. Pagrindinės sąvokos**

1. **Atstovybės –** Tautos iždas steigia juridinio asmens teises turinčias atstovybes (skyrius) savivaldybėse arba suteikti tokias teises vietinėms kredito unijoms pagal dvišales sutartis su jomis. Tautos iždo atstovybės aptarnauja litų sąskaitas atitinkamoje teritorijoje.

2. **Demiuražas –** nustatytu periodu taikomi mokestiniai atskaitymai nuo vietinių prekių ir paslaugų mainams nepanaudotų vietinių pinigų kiekio. Šie atskaitymai vykdomi lygiomis dalimis į Tautos iždo centrinį fondą bei atitinkamos vietinės Litų asociacijos valdomą vietinį fondą.

3. **Litų apskaita –** Tautos iždo patvirtinta vietinių pinigų buhalterinės apskaitos tvarka, išlaidų ir pajamų balanso, vykdant vietinius mainus, nustatymas.

4. **Litų asociacijos –** pagal Lietuvos Respublikos Asociacijų įstatymą bei specialius Tautos iždo reikalavimus įsteigtos fizinių ir juridinių asmenų asociacijos, veikančios nustatytoje teritorijoje, kurios pagal sutartį su Tautos iždu ir tos teritorijos savivaldybe (savivaldybėmis) įsipareigoja vykdyti vietinius prekių bei paslaugų mainus, nustatyta tvarka naudojant vietinius pinigus. Litų asociacijos nariais, kurie yra juridiniai asmenys, gali būti tik vietinės smulkios ir vidutinės įmonės, o taip pat toje teritorijoje veikiančius pelno nesiekiantčius juridinius asmenis, įskaitant atitinkiamų savivaldybių įstaigas. Pagrindinis vaidmuo Litų asociacijų veiklos koordinavime regionuose paprastai skiriamas verslo ir technologijų, žemės ūkio mokykloms, kolegijoms.

5. **Litų fondai –** Tautos iždo valdomas centrinis ir Litų asociacijų valdomi vietiniai fondai, kurių sąskaitose apskaitomi vietiniai pinigai.

6. **Litų kupiūros –** Tautos iždo išleisti vietinių popierinių pinigų nominalai. Jie skiriasi nuo klasikinių popierinių pinigų banknotų tuo, kad jų galiojimo laikas yra ribojamas ir jie yra vartojami ribotai - kaip mainų vienetas tik tarp nustatytų mainų dalyvių ir tik nustatytoje mainų teritorijoje.

7. **Litų sąskaitos –** smulkaus ir vidutinio verslo subjektams atidaromos specialios sąskaitos per kurias vykdomi atsiskaitymai vietiniais pinigais. Fiziniams asmenims gali būti išduodamos vietinių pinigų kredito ir debito kortelės be specialių procedūrų sąskaitų atidarymui. Litų sąskaitas pagal sutartis su Tautos iždu aptarnauja kredito unijos ir (ar) Tautos iždo atstovybės.

Litų sąskaitų (ir elektroninio atsiskaitymo kortelių) aptarnavimo terminalai gali būti įkurti pagal Tautos iždo sutartį su AB „Lietuvos paštas“ ir (ar) kitais sąskaitų aptarnavimo operatoriais.

8. **Mainai -** taivietiniais pinigais apskaitomas apsikeitimas vietinėmis prekėmis ir (ar) paslaugomis. Mainų balanse kreditas ir debitas per nustatytą laiką išsilygina. Mainai nelaikomi pirkimu-pardavimu; mainų operacijoms netaikomas PVM.

9. **Partnerystės sutartys –** Tautos iždas sudaro bendradarbiavimo sutartis su Lietuvos savivaldybių asociacija, savivaldybėmis, smulkaus ir vidutinio verlo asociacijomis, žemės ūkio kooperatyvais, verslo ir technologijų mokyklomis, kolegijomis.

10. **Savanoriai, savanoriška visuomeninė veikla –** į vietinių mainų sistemą įtraukiamos ir fizinių asmenų savanoriškos paslaugos. Tautos iždas kartu su Vyriausybės įgaliota institucija nustato sąlygas, kai už savanorių paslaugas išmainytos prekių ar vietinių pinigų vertės (jų kiekis) nelaikomos apmokestinamomis pajamomis.

11. **Tikslinės programos –** pagal Tautos iždo sutartis su savivaldybėmis ir Litų asociacijomis nustatyti pagrindiniai vietinių pinigų panaudojimo socialiniai tikslai. Tautos iždas savivaldybėms ir Lito asociacijoms suteikia įgaliotoje vietinių pinigų operatoriaus teises, atsižvelgiant į jų socialinius įsipareigojimus pagal tikslines programas.

12. **Trišalės sutartys** – sutartys tarp Tautos iždo, savivaldybių ir teritorinių Lito asociacijų.

**5 straipsnis. Tautos iždo nepriklausomumas**

1. Tautos iždas vadovaujasi Lietuvos Respublikos Konstitucija, įstatymais, Lietuvos Respublikos tarptautinėmis sutartimis ir kitais teisės aktais.

2. Įgyvendindamas šio įstatymo nustatytus tikslus ir atlikdamas savo funkcijas Tautos iždas yra nepriklausomas nuo tarptautinių ir Lietuvos Respublikos valstybės institucijų ir įstaigų bei kitų įmonių, įstaigų ir organizacijų.

3. Pagal sutartis su Lietuvos Respublikos Vyriausybe Tautos iždas įsipareigoja įgyvendinti papildomas valstybės programas, nenustatytas šiame įstatyme, vykdyti viešųjų finansų atsiskaitymo centro ir kitas finansų funkcijas bei viešąsias paslaugas.

**6 straipsnis. Tautos iždo steiginiai**

Tautos iždas turi teisę steigti skyrius, atstovybes, įstaigas ir įmones bei būti kitų įstaigų ir įmonių akcininku ar dalininku, jei to reikia Tautos iždo funkcijoms atlikti.

**7 straipsnis. Tautos iždo tarptautinis bendradarbiavimas ir atstovavimas valstybei**

Tautos iždas palaiko ryšius ir turi teisę sudaryti bendradarbiavimo sutartis su užsienio šalių ir tarptautinėmis institucijomis.

Tautos iždas siekia pritaikyti Lietuvoje geriausią tarptautinę praktiką vietinių pinigų emisijos ir panaudojimo srityje.

**8 straipsnis. Išimtinė Tautos iždo teisė leisti vietinius pinigus ir kitos funkcijos**

Vietinių pinigų emisijos teisę turi tik Tautos iždas. Jis:

1) šio įstatymo ir sutarčių su Litų asociacijomis nustatyta tvarka išleidžia į apyvartą ir išima iš apyvartos vietinius pinigus, pakeičia juos kitais;

2) nustato vietinių pinigų nominalus, jų skiriamuosius, apsaugos ir mokumo požymius, popierinių vietinių pinigų ir monetų (jei tokios išleidžiamos) pavidalą;

3) organizuoja vietinių pinigų gaminimą, gabenimą bei saugojimą, nustato susidėvėjusių ir sugadintų pinigų išėmimo iš apyvartos, jų keitimo bei naikinimo tvarką;

4) sudaro atsarginius kupiūrų fondus;

5) atlieka kupiūrų ir monetų (jei tokios išleidžiamos) ekspertizę;

6) valdo, naudoja vietinių pinigų atsargas, jomis disponuoja; tvarko centrinį vietinių pinigų fondą;

7) suteikia vietinių pinigų įgaliotojo operatoriaus teises savivaldybių ir teritorinių Lito asociacijų konsorciumams.

8) kuria ir valdo Litų apskaitos sistemą, nustato apskaitos ir atskaitomybės reikalavimus savivaldybių ir teritorinių Litų asociacijų konsorciumams;

9) nustato reikalavimus Litų sąskaitų atidarymui bei aptarnavimui;

10) renka statistikos ir kitus duomenis apie vietinių pinigų naudojimą, vietinių pinigų mokėjimo balansus, diegia šios statistikos surinkimo, atskaitomybės, skelbimo tvarką bei standartus;

11) suteikia mikrokreditus, įgyvendinant vietinių pinigų tikslines programas;

12) vykdo kitą veiklą, reikalingą Tautos iždo tikslams bei uždaviniams įgyvendinti.

**9 straipsnis.** **Tautos iždo pagrindiniai tikslai ir uždaviniai**

1. Pagrindiniai Tautos iždo tikslai:

1) nacionaliniu mastu plėtoti lygiagrečiai eurui veikiančią vietinių socialinių pinigų (vietinių ir regioninių mainų) funkcionavimo sistemą;

2) regionuose kurti palankią infrastruktūrą vietinių prekių ir paslaugų mainams, trumpųjų prekybos grandinių funkcionavimui;

3) mažinti socialinę ir geografinę atskirtį, skurdo riziką;

4) įtraukti į ūkinę veiklą ir mainus socialiai pažeidžiamas šeimas ir asmenis;

5) skatinti išeivių repatriaciją ir įsikūrimą Lietuvos regionuose;

6) per vietinio vartojimo skatinimą ir apyvartinių lėšų prieinamumą vietos verslui įgyvendinti nacionalinę anticiklinę finansų politiką, didinančią socialinį atsparumą ekonominėms ir finansinėms krizėms;

7) gaivinti vietinę (regionų) ekonomiką, puoselėti jų socialinę ir ekonominę infrastruktūrą;

8) stimuliuoti smulkų ir vidutinį verslą, užimtumą ir darbo vietų kūrimą;

9) plėtoti socialinio verslo sektorių, socialines inovacijas, didinti užimtumą;

10) skatinti žemės ūkio gamintojų ir kitos ūkinės veiklos asmenų kooperaciją;

11) remti ekologinių produktų gamybą ir mainus, sveiką mitybą ir gyvenseną;

12) stiprinti bendruomeniškumą, savanorystę ir socialinį aktyvumą;

13) įjungti jaunimą į socialinę ir ūkinę veiklą;

14) skatinti kultūros paslaugų ir tautinio paveldo produktų apyvartą;

15) vykdyti kitą, nacionalinėse strategijose apibrėžtą ekonominę ir socialinę politiką.

1. **straipsnis. Tautos iždo teisės aktai**

Tautos iždo taryba priima nutarimus, o Tautos iždo tarybos pirmininkas išleidžia įsakymus pagal savo kompetenciją.

Tautos iždas sudaro sutartis dėl vietinių pinigų funkcionavimo Litų asociacijose, Litų sąskaitų aptarnavimo, dėl valstybės ir savivaldybių programų bei strategijų įgyvendinimo.

**ANTRASIS SKIRSNIS**

**TAUTOS IŽDO VEIKLOS ORGANIZAVIMAS IR VALDYMAS**

**11 straipsnis. Tautos iždo taryba**

1. Tautos iždui vadovauja Tautos iždo taryba. Tautos iždo tarybą sudarodevyni nariai: jos pirmininkas, du jo pavaduotojai ir šeši nariai.

2. Tautos iždo tarybos pirmininku, jo pavaduotojais ir tarybos nariais gali būti tik Lietuvos Respublikos piliečiai.

3. Tautos iždo tarybos nariais negali būti Respublikos Prezidentas, Seimo ir Vyriausybės nariai, kredito įstaigų tarybų ir valdybų nariai.

4. Tautos iždo tarybos pirmininką penkerių metų kadencijai skiria ir atleidžia Lietuvos Respublikos Prezidentas. Tautos iždo tarybos narius penkerių metų kadencijai skiria ir atleidžia Respublikos Prezidentas Tautos iždo tarybos pirmininko teikimu.

5. Tautos iždo tarybos nariai į šias pareigas gali būti skiriami ne daugiau kaip dvi kadencijas iš eilės. Tautos iždo tarybos atlyginimų dydį nustato Lietuvos Respublikos Prezidentas.

**12 straipsnis. Tautos iždo tarybos funkcijos ir veikla**

1. Tautos iždo taryba:

1) tvirtina vietinių pinigų naudojimo sutartis su Litų asociacijomis;

2) nustato Litų sąskaitų aptarnavimo reikalavimus ir tvirtina sutartis su šių sąskaitų aptarnavimo operatoriais;

3) nustato tikslines vietinių pinigų panaudojimo programas;

4) nustato Tautos iždo centrinio fondo ir vietinių fondų atsargų valdymo, naudojimo ir disponavimo jomis principus ir tvarką;

5) nustato vietinių pinigų, o taip pat kitų Tautos iždo vertybinių popierių emisijos tvarką;

6) priimakitus nutarimus, susijusius su Tautos iždo tikslų bei uždavinių įgyvendinimu;

7) tvirtina tarptautinio bendradarbiavimo sutartis;

8) sprendžia vietinių pinigų išleidimo ir išėmimo iš apyvartos tvarkos ir su tuo susijusius klausimus;

9) steigia Tautos iždo skyrius, atstovybes, įmones ir įstaigas savo funkcijoms atlikti,

10) tvirtina Tautos iždo etatų sąrašą ir struktūrą;

11) nustato Tautos iždo darbuotojų darbo tvarką;

12) sprendžia klausimus dėl bankroto bylų iškėlimo, kitų reikalavimų bei sankcijų Litų asociacijoms;

13) tvirtina Tautos iždo metinį biudžetą;

14) nustato Tautos iždo finansinės apskaitos politiką ir tvirtina metinę finansinę ataskaitą;

15) nustatoTautos iždo turto valdymo, naudojimo ir disponavimo juo tvarką ir sąlygas,taip pat pirkimų tvarką.

**13 straipsnis. Tautos iždo tarybos narių atleidimas iš pareigų**

Tautos iždo tarybos pirmininkas, jo pavaduotojai ir tarybos nariai atleidžiami prieš terminą, tik kai jie neatitinka reikalavimų, kurie reikalingi šioms pareigoms atlikti, arba kai jie pripažįstami kaltais padarę sunkų nusižengimą.

**14 straipsnis. Tautos iždo tarybos narių atsistatydinimas**

1. Tautos iždo tarybos pirmininkas turi teisę atsistatydinti įteikęs atitinkamą prašymą Lietuvos Respublikos Prezidentui, o Tautos iždo tarybos nariai – jos pirmininkui.

2. Sprendimas dėl atsistatydinimo priimamas per vieną mėnesį nuo prašymo atsistatydinti įteikimo dienos.

**15 straipsnis. Tautos iždo tarybos posėdžiai**

1. Tautos iždo tarybos posėdžiai rengiami ne rečiau kaip kartą per mėnesį. Tarybos posėdžių rengimo tvarką nustato jos patvirtintas darbo reglamentas.

2. Tautos iždo tarybos posėdžiai yra teisėti, kai juose dalyvauja ne mažiau kaip septyni tarybosnariai. Tarybos sprendimai priimami paprasta balsų dauguma. Balsams pasidalijus po lygiai, lemia Tarybos posėdžio pirmininko balsas.

3. Tarybos posėdžiams pirmininkauja jos pirmininkas arba vienas iš jo pavaduotojų Tarybos darbo reglamento nustatyta tvarka.

**16 straipsnis. Tautos iždo tarybos pirmininkas**

1. Tautos iždo tarybos pirmininkas:

1) organizuoja Tautos iždo darbą;

2) be atskiro įgaliojimo atstovauja Tautos iždui;

3) sudaro darbo sutartis su Tautos iždo darbuotojais su Tautos iždo atstovybių (skyrių) ar kitų Tautos iždo steiginių vadovais;

4) skatina pasižymėjusius darbuotojus, skiria drausmines nuobaudas;

5) tvirtina Tautos iždo tarybos narių pasiskirstymą pareigomis;

6) išduoda įgaliojimus;

7) tvirtina Tautos iždo struktūrinių padalinių nuostatus;

8) atlieka kitas Tautos iždo tarybos pavestas funkcijas.

**17 straipsnis. Duomenų apsauga.**

Tautos iždo taryba nustato vidaus duomenų apsaugos reikalavimus, teikia duomenų apsaugos reikalavimus sutartyse su trečiosiomis šalimis. Duomenų apsaugos tvarkos pažeidėjai atsako pagal įstatymus.

**18 straipsnis. Tautos iždo vietinės atstovybės (skyriai).**

1. Tautos iždo vietinės atstovybės (skyriai) yra juridiniai asmenys, įstatymų nustatyta tvarka įregistruoti vietinėse savivaldybėse.

2. Tautos iždo atstovybes (skyriuose) steigia Tautos iždo taryba.

3. Tautos iždas savo funkcijas vykdo tiesiogiai arba per atstovybes (skyrius).

**TREČIASIS SKIRSNIS**

**TAUTOS IŽDO KAPITALAS, PAJAMOS IR IŠLAIDOS**

**19 straipsnis. Tautos iždo kapitalas**

1. Tautos iždo kapitalą sudaro įstatinis kapitalas, centrinio vietinių pinigų fondo lėšos bei atsargos kapitalas.

2. Įstatinis kapitalas yra ... eurų.

3. Vietiniai pinigai Tautos biudžete ir jo kapitalo struktūroje apskaitomi atskirai.

4. Atsargos kapitalas yra ne mažesnis kaip 10 procentų Tautos iždo įsipareigojimų.

5. Tautos iždo valdomame centriniame fonde sudaromi rezervai. Jų sudarymo ir naudojimo tvarką nustato Tautos iždo taryba.

6. Tautos iždas turi teisę teikti beprocentinius mikrokreditus vietiniais pinigais atitinkamos teritorijos ūkio subjektams pagal trišalėse sutartyse sutartyse su savivaldybėmis ir Lito asociacijomis nustatytas tikslines programas.

7. Tautos iždas turi teisę finansuoti programas, kurios susijusios su įstatyme nustatytais jo tikslais ir uždaviniais.

**20 straipsnis. Tautos iždo pajamos ir išlaidos**

1. Tautos iždas planuoja savo metinį biudžetą, numatydamas galimas pajamas ir būtinas išlaidas, siekdamas įgyvendinti savo pagrindinius tikslus ir uždavinius, atlikti šio įstatymo nustatytas funkcijas.

2. Tautos iždo išlaidos padengiamos iš Tautos iždo pajamų*.*

3. Tautos iždo pajamos ir išlaidos apskaitomos eurais ir vietinių pinigų ekvivalentais.

**21 straipsnis. Tautos iždo pelnas (nuostolis)**

Tautos iždo finansinių metų pelnas (nuostolis) skaičiuojamas iš pajamų atimant išlaidas. Tautos iždo pelnas reinvestuojamas į Tautos iždo tikslinių programų įgyvendinimą.

**22 straipsnis. Tautos iždo ir valstybės biudžeto santykis**

Tautos iždo pelno dalis pagal sutartį su Lietuvos Respublikos Vyriausybe įmokama į valstybės biudžetą.

**KETVIRTASIS SKIRSNIS**

**VIETINIŲ PINIGŲ OPERATORIŲ PRIEŽIŪRA**

**23 straipsnis. Vietinių pinigų įgaliotieji operatoriai.**

Vietinių pinigų įgaliotieji operatoriai – tai savivaldybės, Litų asociacijos, Litų sąskaitas aptarnaujantys juridiniai asmenys. Vietinių pinigų operatoriai veikia pagal sutartis su Tautos iždu. Be sutarties su Tautos iždu ar jo atstovybėmis vietinių pinigų operatorių veikla negalima.

**24 straipsnis. Vietinių pinigų operatorių riziką ribojančių normatyvų nustatymas**

Tautos iždas savo priimtais teisės aktais ir sudarytomis sutartimis nustato vietinių pinigų operatorių veiklos riziką ribojančius reikalavimus.

**25 straipsnis. Vietinių pinigų operatorių veiklos priežiūra**

1. Vietinių pinigų operatorių veiklą prižiūri Tautos iždas ir pagal sutartį su Tautos iždu - savivaldybės.

2. Tautos iždas nustato vietinių pinigų operatorių ataskaitų teikimo tvarką.

**26 straipsnis. Tautos iždo teisės atliekant vietinių pinigų operatorių veiklos priežiūrą**

1. Tautos iždas ar jo atstovybės, atlikdamas vietinių pinigų operatorių veiklos priežiūrą, turi teisę:

1) gauti priežiūros funkcijai atlikti reikalingą informaciją iš valstybės institucijų, kredito unijų įmonių, įstaigų, organizacijų;

2) inspektuoti vietinių pinigų operatorius, tikrinti jų sąskaitas eurais ir litais, buhalterinius ir kitus dokumentus;

3) taikyti sutartyse su vietinių pinigų operatoriais nustatytas poveikio priemones, įskaitant leidimo naudoti vietinius pinigus panaikinimą.

2. Informacija, kurią Tautos iždas gauna iš valstybės institucijų, kredito unijų ir kitų kredito įstaigų, įmonių, įstaigų, organizacijų priežiūros tikslui, negali būti skelbiama viešai ar kam nors perduota, išskyrus valdymo, kontrolės ir teisėsaugos institucijas įstatymų numatytais atvejais.

3. Vietinių pinigų operatorius inspektuojantys įgalioti darbuotojai turi teisę gauti visus dokumentus ir informaciją, susijusią su operatoriaus veikla bei finansine būkle.

**27 straipsnis. Bendradarbiavimas su kitomis priežiūros institucijomis**

Atlikdamas vietinių pinigų operatorių priežiūros funkcijas, Tautos iždas turi teisę keistis informaciją su kitomis valstybės priežiūros ir kontrolės institucijomis.

**PENKTASIS SKIRSNIS**

**TAUTOS IŽDO FINANSINĖ APSKAITA IR ATSKAITOMYBĖ**

**28 straipsnis. Tautos iždo finansiniai metai**

Tautos iždo finansiniai metai prasideda sausio mėnesio 1 dieną ir baigiasi gruodžio mėnesio 31 dieną.

**29 straipsnis. Finansinė apskaita ir metinė finansinė ataskaita**

1. Tautos iždo metinę finansinę ataskaitą sudaro balansas, pelno (nuostolio) ataskaita ir aiškinamasis raštas.

2. Metinę finansinę ataskaitą kartu su auditoriaus išvada per keturis mėnesius nuo finansinių metų pabaigos Tautos iždas pateikia Lietuvos Respublikos Prezidentui ir paskelbia jas viešai.

**30 straipsnis. Tautos iždo metinės finansinės ataskaitos auditas**

Tautos iždo metinį auditą atlieka audito įmonė, kurią parenka Tautos iždas.

**31 straipsnis. Tautos iždo metinė ataskaita**

Tautos iždas viešai skelbia ir leidžia atskiru leidiniu metinę ataskaitą, kurioje pateikia informaciją apie pagrindinius tikslus bei uždavinius, jų vykdymą, vietinių pinigų poveikį regionų ekonomikai, socialinės atskirties mažinimui, tikslinių programų rezultatų analizę.

**ŠEŠTASIS SKIRSNIS**

**BAIGIAMOSIOS NUOSTATOS**

**32 straipsnis. Informacijos gavimas**

Lietuvos Respublikos valdžios ir valdymo institucijos, savivaldybės, įmonės, įstaigos ir organizacijos privalo pateikti Tautos iždui informaciją, reikalingą jo funkcijoms atlikti.

**33 straipsnis. Tautos iždo atleidimas nuo mokesčių**

1. Šis įstatymas yra taip pat mokesčio įstatymas.

2. Tautos iždas nemoka jokių mokesčių ir rinkliavų, išskyrus šio įstatymo 24 straipsnyje nustatytą įmoką.

**34 straipsnis. Vietinių pinigų operatorių apmokestinimo tvarka.**

Vietinių pinigų operatorių ir sandorių vietiniais pinigais apmokestinimo tvarką ir mokestinių įstatymų taikymo tvarką nustato Tautos iždo ir Lietuvos Respublikos Vyriausybės sutartis, Vyriausybės įgaliotos institucijos priimti teisės aktai.

*Skelbiu šį Lietuvos Respublikos Seimo priimtą įstatymą.*

RESPUBLIKOS PREZIDENTAS ..............................

\_\_\_\_\_\_\_\_\_\_\_\_\_\_